যশোরের বেনাপোল চেকপোস্ট এলাকা থেকে শনিবার সকালে একটি ম্যাগজিন ও ১৮ রাউন্ড গুলিসহ ফয়সাল (১৩) নামের এক কিশোরকে আটক করেছে বর্ডার গার্ড অব বাংলাদেশের (বিজিবি) সদস্যরা। আটক ফয়সাল বেনাপোল রাজবাড়ী গ্রামের পান্নু মিয়ার ছেলে। যশোর ২৬ ব্যাটালিয়নের বেনাপোল চেকপোস্ট আইসিপির এক কর্মকর্তা নাম প্রকাশ না করার শর্তে সকাল সাড়ে ১০টায় জানান, চেকপোস্ট রেল লাইনের পাশে মুনছুরের চায়ের দোকানে কিশোর ফয়সাল ম্যাগজিন ও গুলি বের করে অন্য একজনকে দেখাচ্ছিল। এসময় বিজিবির টহল দল খবর পেয়ে তাকে আটক করে আইসিপি ক্যাম্পে নিয়ে আসে। এদিকে আটক ফয়সাল জানায়, সে ভারত থেকে এপারের মহাজনদের গরু নিয়ে আসে। বিনিময়ে গরু প্রতি সে ৫’শ টাকা পায়। আজ সকালে ভারত থেকে গরু নিয়ে ফেরার পথে পুটখালী সীমান্তের ওপারে ঘোনার মাঠে ম্যাগজিন ও গুলি কুড়িয়ে পায় সে। এ ব্যপারে যশোর ২৬ ব্যটালিয়নের কমান্ডিং অফিসার (সিও) লে. কর্ণেল আবুল কালাম আযাদ ১১টার দিকে ঘটনার সত্যতা স্বীকার করে জানান, চেকপোস্ট থেকে এ ধরনের খবর পেয়েছি। পোর্ট থানার ওসি কিছুক্ষণ পর সেখানে যাবেন। এ রিপোট লেখা পর্যন্ত ফয়সালকে চেকপোস্ট বিজিবি ক্যাম্প কমান্ডারের ঘরে হ্যান্ডক্যাপ পরা অবস্থায় আটক রাখা হয়েছে।